b'\n_START_ARTICLE_\nVodna fontana\n_START_SECTION_\nZgodovinski podatki\n_START_PARAGRAPH_\nBeseda fontana prihaja iz latin\xc5\xa1\xc4\x8dine (fons \xe2\x80\x93ntis = izvir) in se danes uporablja v ve\xc4\x8dini neolatinskih jezikov. \xc5\xbde v sedmem stoletju pred na\xc5\xa1im \xc5\xa1tetjem se je v rimskih provincah tako imenoval zaklju\xc4\x8dni del javnega vodovoda, torej to\xc4\x8dka, kjer je voda prihajala na plano. Obi\xc4\x8dajno je to bilo kamnito levje \xc5\xberelo, ki je obrobljalo konec \xc5\xbeelezne cevi v zidu. _NEWLINE_Pozneje so se fontane po\xc4\x8dasi spreminjale iz koristnega predmeta v umetnino. Nastajale so stavbe, v katerih je voda prihajala na dan iz raznih cevi in pri straneh odtekala v posebne greznice in rezervoarje. Stavbe same pa so postajale prava poslopja s prizidanimi prostori za razli\xc4\x8dne namene. S \xc4\x8dasom so se razvile tudi igre z vodo, ki so se uprizarjale na prostem ali celo v posebnih poslopjih (nimfejih), ki so zajemala ve\xc4\x8d fontan._NEWLINE_V zgodnjem srednjem veku se je v ve\xc4\x8dini Evrope namen fontan skr\xc4\x8dil na golo uporabo vode in stare stavbe, od rimskih kopali\xc5\xa1\xc4\x8d do nimfejev, so bile poru\xc5\xa1ene in pozabljene. V Italiji so se \xc5\xa1ele v trinajstem stoletju za\xc4\x8dele ponovno pojavljati fontane, ne ve\xc4\x8d kot primitivni okraski vodovodnih cevi, ampak kot pravi spomeniki na sredi ve\xc4\x8djih trgov in v vrtovih pala\xc4\x8d. Vse do devetnajstega stoletja, ko je gradnja fontan dosegla vi\xc5\xa1ek, so arhitekti in kiparji kar tekmovali v tej zvrsti umetnosti._NEWLINE_Danes je zanimanje za monumentalne fontane zelo skromno zaradi novega pojmovanja mestnih potreb, ki je nadomestilo velike mestne trge s parki in sprehajali\xc5\xa1\xc4\x8di, kjer zado\xc5\xa1\xc4\x8dajo skromni vodometi.\n_START_SECTION_\nNekatere znane fontane\n_START_PARAGRAPH_\nIz \xc4\x8dasa pred na\xc5\xa1im \xc5\xa1tetjem poznamo, \xc5\xbeal samo iz nekaterih zapisov, fontane Kaliroe v Atenah, Pirene in Glauce v Korintu ter Jalizija na otoku Rodos. V starem Rimu je slovela fontana posve\xc4\x8dena Kamenam (muzam). V Pompejih so odkopali veliko \xc5\xa1tevilo fontan, bodisi na kri\xc5\xbei\xc5\xa1\xc4\x8dih cest, kakor tudi v zasebnih hi\xc5\xa1ah._NEWLINE_Iz trinajstega stoletja je vredno omeniti razne fontane v Srednji Italiji (Viterbo, Aquila, Siena in drugod), pa tudi nekatere v sedanji Nem\xc4\x8diji, v gotskem slogu. Tudi arabska umetnost je zapustila nekaj lepih fontan, na primer v Alhambri._NEWLINE_Iz renesanse in baroka so va\xc5\xbene predvsem rimske fontane (Trevi, Acqua Paola, Villa Este), pa tudi tiste v parku Versajske pala\xc4\x8de v Parizu.'